**Szám**: 1-5/2025. 2. számú napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. május 29-i rendes, nyilvános ülésére**

**Tárgy**: A 2024. évi költségvetés végrehajtásáról és a 2024. évi költségvetési maradvány jóváhagyásáról szóló önkormányzati rendelet elfogadása

**Tisztelt Képviselő-testület!**

**A 2024. évi költségvetés végrehajtása és a 2024. évi költségvetési maradvány jóváhagyása:**

Az államháztartásról szóló 2011. évi CXCV. törvény (a továbbiakban: Áht.) 91. § (1) bekezdése alapján a jegyző által előkészített zárszámadási rendelet-tervezetet a polgármester terjeszti a képviselő-testület elé úgy, hogy az a képviselő-testület elé terjesztését követő harminc napon belül, de legkésőbb a költségvetési évet követő ötödik hónap utolsó napjáig hatályba lépjen.

Zalaszentgrót Város Önkormányzatának Képviselő-testülete a 2/2024. (II. 15.) önkormányzati rendeletében 2.117.297 e Ft főösszeggel fogadta el a város 2024.évi költségvetését a Magyarország 2024. évi központi költségvetéséről szóló 2023. évi LV. törvény előírásai alapján.

Az év során elfogadott módosítások után év végére a költségvetés főösszege 2.349.531 e Ft-ra emelkedett, amelyben döntő szerepe az évközben induló közmunka programoknak és az állami feladatfinanszírozásnak volt. A 2024. évi bevételeket és kiadásokat mérlegszerűen a rendelet 1. melléklete, a bevételi és kiadási előirányzatok teljesítését címenként és rovatonként a rendelet 2., 3., és 4. mellékletei tartalmazzák.

A 2024. évi bevételek – leszámítva az irányítószervi támogatásokat – önkormányzati szinten 2.446.009 e Ft-ban realizálódtak, amely a módosított előirányzathoz számítva 104,11 %-os teljesülést jelent. A költségvetési bevételek 1.890.277 e Ft-ban, a tervezetthez viszonyítva 103,71 %-ban teljesültek.

A működési bevételek önkormányzati szinten 1.828.745 e Ft-ban teljesültek, amelyek 105,45 %-kal, 94.459 eFt-tal meghaladták a módosított előirányzatot, a növekmény döntően a helyi adóbevételek tervezetthez viszonyított többlet teljesüléséből adódik.

A közhatalmi bevételek esetében 70.069 e Ft többletbevétel keletkezett, ami nagyrészt az iparűzési adó többletbevételéből – 61.660 e Ft – adódott. A költségvetés tervezésekor az iparűzési adó várható bevételének meghatározása 2024. évben is „visszafogottan” történt, mivel az előző évi kivetés szolgál bázisként, nehéz megbecsülni a várható emelkedést.

A tulajdonosi bevételek (közművagyon üzemeltetési díja) esetében a bevételek 15.741 eFt-ban teljesültek, ezek a bevételek szolgáltak az év folyamán a közművagyon felújítási kiadásaira.

Az államháztartáson belülről származó működési célú támogatások 1.176.007 e Ft-ban realizálódtak, ebben a kiemelt bevételi előirányzat jogcímben legnagyobb tételt a központi költségvetésből kapott állami támogatás képviseli. Zalaszentgrót Város Önkormányzata számára a 2024. évre eredeti előirányzatként 758.867 e Ft állami hozzájárulást állapítottak meg, amelynek az összege év végéig 809.732 e Ft-ra módosult. Évközi előirányzat emeléssel biztosította a központi költségvetés a kulturális illetménypótlék és a szakmai ágazati pótlékok, lakossági víz-és csatornadíj támogatás valamint közvilágítási kiadások fedezetét.

Az elmúlt évben 2 közmunka programban vett részt az önkormányzat, amelynek keretében éves szinten 25 főt foglalkoztatott, a programok megvalósításához 47.446 e Ft működési forrást biztosított a központi költségvetés.

Az államháztartáson belülről származó, felhalmozási célra átvett pénzeszközökből 39.133 e Ft bevétel folyt be, a módosított előirányzat 82,29 %-a, amely döntő részben a pályázatok lebonyolításához kapcsolódó forrás. A ténylegesen realizálódott bevételi összeg mutatja, hogy az önkormányzat fejlesztési feladataihoz egyre kevesebb pályázati forrás áll rendelkezésre. Áthúzódó beruházás 2024. végén az Egészségügyi Központban zajló TOP Plusz 3.3.2-21 Járóbeteg szakellátó rendszer infrastruktúrájának fejlesztése projekt.

A felhalmozási bevételek 21.915 e Ft-ban realizálódtak, ami 17.943 eFt elmaradást mutat a módosított előirányzathoz képest, mivel a betervezett lakótelek értékesítésből egyetlen darab értékesítése sem realizálódott.

Az államháztartáson kívülről felhalmozási célra átvett pénzeszközök kiemelt előirányzata 484 e Ft bevételi összeggel teljesült, amely összeg tartalmazza a lakosság számára lakáscélra biztosított kamatmentes kölcsön 2024. évi ütemének visszafizetését.

A 2024. évi kiadások – intézményfinanszírozás nélkül – önkormányzati szinten 2.109.116 e Ft összegben, 89,77 %-ban realizálódtak. A költségvetési kiadások a módosított előirányzathoz képest 89,65 %-ban, 2.082.518 e Ft-ban teljesültek. A kiadásokat – a bevételekhez hasonlóan – célszerű kiemelt előirányzatonként vizsgálni. A kiadások teljesítését kiemelt előirányzatonként és szervezetenként a rendelet 4. melléklete tartalmazza.

A működési kiadások 1.879.255 e Ft-ban realizálódtak, ez a módosított előirányzat 89,77 %-a, magukba foglalják a foglalkoztatottak személyi juttatásait, ezek járulékait, az önkormányzat közüzemi díjait, szociális kiadásokat, működési célú támogatásokat, karbantartásokat.

A költségvetésben 49.489 e Ft karbantartási keret állt rendelkezésre, amelyből 35.700 e Ft került elköltésre. A karbantartások célonkénti teljesülését az előterjesztés 1. melléklete tartalmazza.

2024-ben a felhalmozási kiadások 203.263 e Ft-ban, a módosított előirányzathoz viszonyítva 70,85 %-ban teljesültek.

A felhalmozási kiadásokon belül a beruházásokra 85.575 e Ft kiadást fordított az Önkormányzat, melyet célonként a rendelet 5. melléklete tartalmaz. Az európai uniós támogatással megvalósuló pályázatok 2024. évi tervezett és tényleges költségeit és finanszírozási forrásait a 10. melléklet tartalmazza.

A pályázati forrásból megvalósuló beruházásokon kívül saját forrásból is finanszírozott beruházásokat az Önkormányzat. A saját forrásból megvalósuló intézményi beruházások 16.013e Ft-ban realizálódtak, ez az összeg az erre a célra betervezett keret 98,86 %-a. A városrészekbe és városüzemeltetéshez betervezett beruházásokra 71.957 e Ft keret állt rendelkezésre, ebből 49.876 e Ft került felhasználásra, a megvalósítást célonként a rendelet 5. melléklete tartalmazza.

Az Önkormányzat felújítási kiadásai 67.362 e Ft-ban realizálódtak, ami a betervezett felújítási kiadások 56,48 %-a. A felújítási kiadásokat a rendelet 6. melléklete tartalmazza.

Az önkormányzati intézmények esetében szintén nem voltak az év folyamán likviditási problémák; a takarékosság elvét betartva, a megállapított előirányzatokon belül gazdálkodtak 2024-ben is.

Az Önkormányzat vagyona 2024. december 31-én 13.981.074 e Ft volt, az előző évihez képest növekedett. Az önkormányzati vagyon 2024. év végi állományát a rendelet 11. és 12. mellékletei tartalmazzák.

Az év egészében kiemelt figyelmet kellett fordítani a saját bevételek alakulására és a kiadások folyamatos teljesítésére, ezen belül az energiaválság negatív hatásainak ellentételezésére született intézkedések, előírt megtakarítások betartására.

2024. évben a bevételek és a kiadások – az év végére - a tervezettől eltérően, de a likviditást biztosítva alakultak, ezt támasztják alá az előterjesztés szöveges értékelése és a számszaki mellékletek. Az intézmények működtetése és a városüzemeltetés 2024-ben zavartalan volt, sikerült folyamatosan biztosítani a szükséges pénzügyi forrásokat, zökkenőmentes volt a pénzellátás. A betervezett közmunka programok megvalósultak. 2024. évben folytatódott az európai uniós pályázatok keretében elnyert projektek megvalósítása.

Az Önkormányzat 2024. évi költségvetési maradványa 336.893 e Ft, (189.939 eFt-tal kevesebb az előző évinél) amelyből 61.513 e Ft felhalmozási, 275.380 e Ft működési maradvány.

A költségvetési maradvány intézményenkénti megállapítását a rendelet 14. melléklete tartalmazza. Az intézményi és önkormányzati szabad költségvetési maradványok beépítésre kerülnek a 2025. évi költségvetés bevételi előirányzatai közé, pótolva ezzel a hiányzó egyéb forrásokat.

A 2024. évi költségvetésben számoltunk a városrészek pénzügyi kereteivel, ezzel összhangban készült az előterjesztés 2. és 3. melléklete, amely tartalmazza a városrészek 2024. évi bevételeit és kiadásait.

**Tájékoztatás kincstári ellenőrzésről:**

2024. július 1-jétől a Magyar Államkincstár Vas Vármegyei Igazgatóság Államháztartási Iroda (a továbbiakban: Államkincstár) szakemberei ellenőrzést folytattak le Zalaszentgrót Város Önkormányzata és az általa irányított költségvetési szervei (Zalaszentgróti Közös Önkormányzati Hivatal, Zalaszentgróti Napköziotthonos Óvoda – Bölcsőde, Városi Önkormányzat Egészségügyi Központja) vonatkozásában.

Az ellenőrzéssel érintett időszak: 2024. év

Az Államkincstár az ellenőrzés során az ellenőrzött szervezetek éves költségvetési beszámolóinak elkészítését megelőzően, a beszámolóra vonatkozó időszakot érintő gazdálkodását, könyvvezetését, illetve adatszolgáltatásait vizsgálta, továbbá az ellenőrzés tárgyát képezte a belső kontrollok működésének, a vonatkozó jogszabályoknak és a belső szabályzatok előírásainak gyakorlatban történő betartása.

Az Államkincstár által az Áht. 68/B. §-a szerint végrehajtott szabályszerűségi pénzügyi ellenőrzés az éves költségvetési beszámolót megalapozó adatokra **elvégzett vizsgálatok alapján** a pénzügyi számvitel szerint megállapított hibák, hibahatások abszolút értékben számított összege nem érte el az Áhsz. 1. § (1) bekezdés 3. pontjában meghatározott jelentős összegű hiba értékét, így az ellenőrzött szervek által **biztosított az éves költségvetési beszámolók megbízható valós összképe**.

A végrehajtott szabályszerűségi pénzügyi ellenőrzés megállapításai, javaslatai alapján szükségessé vált, hogy **az ellenőrzött szervek vezetői intézkedési tervet készítsenek** a felelős személy megnevezésével és határidő meghatározásával.

Az Államkincstár által javasolt intézkedések érintik a belső kontrollrendszer értékelését, a könyvvezetési és adatszolgáltatási kötelezettséget, valamint az éves költségvetési beszámoló ellenőrzésével kapcsolatos intézkedéseket.

**Az intézkedések végrehajtásának határideje 2025. november 30.** nappal került meghatározásra, így indokolt, hogy e kötelezettség testületi határozatban kerüljön megállapításra.

Az Áht. 91.§ (1) bekezdése alapján: „*A zárszámadási rendelet tervezetével együtt a képviselő-testület részére tájékoztatásul be kell nyújtani a kincstár 68/B. § szerinti ellenőrzése keretében a helyi önkormányzat éves költségvetési beszámolójával kapcsolatosan elkészített jelentését.*”

A fentiekre tekintettel az Államkincstár által az Áht. 68/B § alapján az önkormányzatnál és intézményeinél lefolytatott kincstári ellenőrzéséről szóló VAS-ÁHI/119-5/2025. iktatószámú jegyzőkönyv az előterjesztés 4. számú mellékletét képezi.

**Vezetői nyilatkozatok a belső kontrollrendszerről:**

A költségvetési szervek belső kontrollrendszeréről és belső ellenőrzéséről szóló 370/2011. (XII.31.) Korm. rendelet 11. § (1) bekezdése alapján a költségvetési szerv vezetője a Korm. rendelet 1. számú mellékletét képező nyilatkozatban köteles értékelni a költségvetési szerv belső kontrollrendszerének minőségét. A Korm. rendelet 1. melléklete meghatározza a nyilatkozat kötelező tartalmi elemeit, amelynek keretében az intézményvezetőknek nyilatkoznia kell azzal kapcsolatban, hogy az alábbi előírásoknak milyen módon tettek eleget:

* kontrollkörnyezet
* integrált kockázatkezelési rendszer
* kontrolltevékenységek
* információs és kommunikációs rendszer
* nyomon követési rendszer (monitoring).

A Korm. rendelet 11. § (2a) bekezdése értelmében: *„… A vezetői nyilatkozatot a polgármester a zárszámadási rendelet tervezetével együtt terjeszti a képviselő-testület elé”.* Ezen jogszabályi előírásnak jelen előterjesztés keretei között teszünk eleget.

Zalaszentgrót Város Önkormányzata által fenntartott intézmények vezetői részéről ezen nyilatkozatok az előírt határidőben megérkeztek. A beérkezett nyilatkozatok alapján összegezve az alábbiak állapíthatók meg:

Kontrollkörnyezet: az érintett intézmények vezetői a kontroll biztosításának alapvető dokumentumaként a Szervezeti és Működési Szabályzatot, a munkaköri leírásokat, valamint az egyéb belső szabályzatokat, illetőleg a Szociális Munka Etikai Kódexében foglaltakat jelölték meg. E dokumentumokban foglaltak – a jogszabályi előírásoknak megfelelően – jelentik az egyes intézményekben az ellenőrzés alapját.

Integrált kockázatkezelési rendszer: az intézmények törekednek a kockázatok minimális szintre történő csökkentésére. Ennek eszközeit jelentik a rendszeres munkaértekezletek és a belső beszámolók. Kiemelkedő dokumentum e körben a Kockázatkezelési Szabályzat, valamint a Belső Önértékelési Szabályzat.

Kontrolltevékenységek: Az intézményekben folyamatosan és időszakosan történik a kontrolltevékenységek végzése a jogszabályok, a szabályzatok, az éves munkaterv, illetőleg az esetleges negyedéves pénzügyi jelentések alapján. Vezetői ellenőrzés és belső ellenőrzés is működik az egyes szervezetekben.

Információs és kommunikációs rendszer: Az intézmények vezetői e körben az iktatási rendszer, a nyilvántartási rendszer, a rendszeresen tartandó vezetői értekezletek, szakmai megbeszélések és FEUVE rendszer működését emelték ki.

Nyomon követési rendszer (monitoring): Ezen előírás az évente, kötelező jelleggel elkészítésre kerülő beszámolók, a havonkénti egyeztetések és vezetőségi-, ill. munkaértekezletek, a szociális intézmény keretében megvalósuló éves települési tanácskozás, valamint az intézmények munkatervei alapján biztosított.

A Pénzügyi és Gazdasági Bizottság az előterjesztést a 2025. május 22-i ülésén megtárgyalta, a …… számú határozataival javasolja Zalaszentgrót Város Önkormányzata Képviselő-testületének a határozati javaslat és a rendelet elfogadását.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a tervezett rendelet igazodik a központi jogszabályokhoz. Az adminisztratív terhek a rendelet hatálybalépését követően nem változnak, és a hatálybalépés környezeti és egészségi hatással sem jár.

A rendeletalkotás szükségessége, a jogalkotás elmaradásának várható következményei:

A hatályos jogszabályoknak, elsősorban az államháztartási törvény kógens rendelkezéseinek való kötelező megfelelés teszi indokolttá a rendelet megalkotását. A helyi rendelet megalkotásának elmaradása törvénysértő állapotot keletkeztetne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési és pénzügyi intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak. Összességében megállapítható, hogy a rendelet megalkotása nem keletkeztet többletfeltételeket a korábbiakhoz képest.

A fentiek alapján kérem a T. Képviselő-testületet, hogy Zalaszentgrót Város Önkormányzata Képviselő-testületének a 2024. évi költségvetés végrehajtásáról és a 2024. évi költségvetési maradvány jóváhagyásáról szóló önkormányzati rendeletről szóló előterjesztést megtárgyalni és a rendeletet elfogadni, valamint a kincstári ellenőrzésről szóló tájékoztatót az alábbi határozati javaslattal elfogadni szíveskedjen.

**Határozati javaslat:**

Zalaszentgrót Város Önkormányzata Képviselő-testülete a Magyar Államkincstár Vas Vármegyei Igazgatósága által készített Zalaszentgrót Város Önkormányzata és az általa irányított költségvetési szervek 2024. évi kincstári ellenőrzéséről szóló VAS-ÁHI/119-5/2025. iktatószámú Ellenőrzési jelentést megismerte és az abban foglaltakat tudomásul veszi.

Zalaszentgrót Város Önkormányzata Képviselő-testülete felkéri az ellenőrzött szervek vezetőit, hogy gondoskodjanak az ellenőrzés javaslatai alapján intézkedési terv kidolgozásáról és annak végrehajtásáról.

Zalaszentgrót Város Önkormányzata Képviselő-testülete felkéri a jegyzőt, hogy a határozati kivonat egy példányának megküldésével az ellenőrzött szervek vezetőit értesítse.

Határidő**:** határozati kivonat megküldésére: 2025. június 10.; Intézkedési terv készítésére és annak végrehajtására: 2025. november 30.

Felelős**:** Baracskai József polgármester

Dr. Simon Beáta jegyző

Molnár Szilveszterné főigazgató

Dr. Al-Yari Mohamed orvosigazgató főorvos

**Zalaszentgrót**, 2025. május 19.

|  |  |
| --- | --- |
|  | **Baracskai József**  polgármester |

Az előterjesztés és a határozati javaslat a törvényességi követelmények megfelel.

|  |  |
| --- | --- |
|  | **Dr. Simon Beáta**  jegyző |