**Zalaszentgrót Város Önkormányzata Képviselő-testületének 9/2025. (V. 30.) önkormányzati rendelete**

**parkolóhelyek létesítéséről szóló 27/2006. (XII.21.) önkormányzati rendelet módosításáról**

[1] Zalaszentgrót Város Önkormányzata Képviselő-testületének célja, hogy biztosítsa Zalaszentgrót Város közigazgatási területén az építmények rendeltetésszerű használatához igazodó, megfelelő számú gépjárműtároló- és várakozóhelyek folyamatos kialakítását.

[2] Zalaszentgrót Város Önkormányzata Képviselő-testülete Magyarország Alaptörvénye 32. cikk (1) bekezdés a) pontja alapján kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva, a településrendezési és építési követelmények alapszabályzatáról szóló 280/2024. (IX.30.) Korm. rendelet 59-60. §-aiban és 4. mellékletében foglalt rendelkezéseire figyelemmel a parkolóhelyek létesítéséről szóló 27/2006. (XII.21.) önkormányzati rendelet módosításáról a következőket rendeli el:

**1. §**

A parkolóhelyek létesítéséről szóló 27/2006. (XII. 21.) önkormányzati rendelet bevezetője helyébe a következő rendelkezés lép:

„Zalaszentgrót Város Önkormányzata Képviselő-testülete az Alaptörvény 32. cikk (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában foglalt feladatkörében eljárva, a magyar építészetről szóló 2023. évi C. törvény, valamint a településrendezési és építési követelmények alapszabályzatáról szóló 280/2024. (IX. 30.) Korm. rendeletben foglaltakra figyelemmel a parkolóhelyek létesítése tárgyában a következőket rendeli el:”

**2. §**

(1) A parkolóhelyek létesítéséről szóló 27/2006. (XII. 21.) önkormányzati rendelet 2. § (2) bekezdés a) pontja helyébe a következő rendelkezés lép:

*[A rendelet személyi hatálya kiterjed minden olyan természetes és jogi személyre, jogi személyiség nélküli társaságra (továbbiakban: építtetőre) akik/amelyek:]*

„*a)* a településrendezési és építési követelmények alapszabályzatáról szóló 280/2024. (IX. 30.) Korm. rendelet 4. számú mellékletében felsorolt építményeket, önálló rendeltetési egységeket, területeket kívánnak létesíteni, bővíteni, átalakítani, korszerűsíteni, vagy”

(2) A parkolóhelyek létesítéséről szóló 27/2006. (XII. 21.) önkormányzati rendelet 2. § (2) bekezdés c) pontja helyébe a következő rendelkezés lép:

*[A rendelet személyi hatálya kiterjed minden olyan természetes és jogi személyre, jogi személyiség nélküli társaságra (továbbiakban: építtetőre) akik/amelyek:]*

„*c)* a beépítésre szánt ingatlanon belül nem tudják biztosítani a településrendezési és építési követelmények alapszabályzatáról szóló 280/2024. (IX. 30.) Korm. rendeletben vagy a helyi építési szabályzatban előírt mennyiségű parkolót.”

**3. §**

(1) A parkolóhelyek létesítéséről szóló 27/2006. (XII. 21.) önkormányzati rendelet 3. § (2) és (3) bekezdése helyébe a következő rendelkezések lépnek:

„(2) A településrendezési és építési követelmények alapszabályzatáról szóló 280/2024. (IX. 30.) Korm. rendelet alapján számított gépjármű elhelyezési kötelezettség a városközpontban hat parkolóhely felett 50 %-al csökkenthető, lakás és üdülőegység kivételével.

(3) Létesítési hozzájárulás értékének meghatározása:

*a)* zúzott kő felülettel: 350.000 Ft + ÁFA parkolónként

*b)* aszfaltozott felülettel: 750.000 Ft + ÁFA parkolónként

*c)* térburkoló kővel: 650.000 Ft + ÁFA parkolónként”

(2) A parkolóhelyek létesítéséről szóló 27/2006. (XII. 21.) önkormányzati rendelet 3. § (10) bekezdése helyébe a következő rendelkezés lép:

„(10) A parkoló alaptőkéjének és kamatainak felhasználásáról évente 1 alkalommal a Pénzügyi és Gazdasági Bizottság előterjesztése alapján a képviselő-testület dönt.”

**4. §**

Ez a rendelet 2025. július 1-jén lép hatályba, és 2025. július 2-án hatályát veszti.

Baracskai József Dr. Simon Beáta

polgármester jegyző

A rendelet 2025. május 30-án kihirdetésre került.

Dr. Simon Beáta

jegyző

Végső előterjesztői indokolás

**Általános indokolás**

A Magyarország helyi önkormányzatairól szóló 2011. évi CLXXXIX. törvény 13.§ (1) bekezdés  2. pontjában foglalt településüzemeltetés  (köztemetők kialakítása és fenntartása, a közvilágításról való gondoskodás, kéményseprő-ipari szolgáltatás biztosítása, a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, gépjárművek parkolásának biztosítása) feladat biztosítása érdekében Zalaszentgrót Város Önkormányzata Képviselő-testülete a város közigazgatási területén belül a beépített, elsősorban a belvárosi területeken az építmények önálló rendeltetési egységek, területek rendeltetésszerű használatához előírt gépjárművek várakozóhelyek kialakításáról a 27/2006. (XII.21.) önkormányzati rendeletben (a továbbiakban: Rendelet) rendelkezett.

A Rendelet – amennyiben azt az építtető nem tudja biztosítani – lehetőséget teremt arra, hogy megállapodás alapján a beépítésre szánt ingatlantól legfeljebb 500 m-es körzeten belül az Önkormányzat kialakítsa a szükséges parkolót, amelyhez az építtető létesítési hozzájárulást fizet.

A Rendeletben meghatározott létesítési hozzájárulás mértéke tekintetében időszerűvé válik a felülvizsgálat, tekintettel a legutóbbi módosítás (2012. január 01. ) óta eltelt idő hosszúságára és a parkoló kialakítása kapcsán megkért aktuális árajánlatokban foglalt árakra.

A jogalkotás során alkalmazandó alapvető követelményeket a jogalkotásról szóló 2010. évi CXXX. törvény (a továbbiakban: Jat.) határozza meg. A korábbi szabályozás a bevezető rendelkezés tekintetében módosítási tilalmat határozott meg, amely az eredményezte, hogy a Kúria pusztán a bevezető rész nem megfelelősége miatt az önkormányzati rendeletek törvénysértését állapította meg, és a teljes jogszabályt megsemmisítette. A hivatkozás alapja éppen az, hogy a Jat. nem tette lehetővé a bevezető rész módosítását, így a hibás bevezető rész hibáját csak új rendelet kiadásával lehetett biztosítani. Ezen helyzetek kezelése érdekében a jogalkotásról szóló 2010. évi CXXX. törvény módosításáról szóló 2024. évi XVI. törvény 4.§-a 2024. július 03. napjától lehetővé teszi, hogy az önkormányzati rendelet bevezető része módosítható legyen. Ez alapján szükséges a Rendelet bevezető részének módosítása a fent hivatkozott építészetre vonatkozó jogszabályok megváltozása okán.

Zalaszentgrót Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 43. § (3) bekezdése foglaltak szerint az alakuló vagy az azt követő ülésen felülvizsgálja szervezeti és működési szabályzatáról szóló rendeletét, amely alapján a korábbi bizottsági szerkezet átalakításáról döntött. Ezt a változást jelen Rendeletben is szükséges átvezetni.

**Részletes indokolás**

**1.§-hoz**

A rendelet 1.§.a a megalkotás óta bekövetkezett jogszabályi változások átvezetését tartalmazza.

**2.§-hoz**

A rendelet 2.§-a a rendelet személyi hatálya kapcsán a korábban hivatkozott jogszabályi változást rögzíti.

**3.§-hoz**

A rendelet 3.§-a a létesítési hozzájárulás mértékének módosításáról rendelkezik, valamint a képviselő-testület alakuló ülését követően, újonnan létrehozott illetékes bizottság megnevezésének átvezetését tartalmazza.

**4.§-hoz**

A rendelet 4.§-a rendelet hatálybalépéséről és annak hatályon kívül helyezéséről rendelkezik